- 1 Tesalonaika
- <
- 1
- >

1 Tesalonaika
Solo Puwano Matanema:na:wa Wekeye
Peleya: Ma:setoniawemi taune sosolo Tesalonaika elakeye. Pole ewa Filipai taunewemi iya:pela: ikila emiwa Tesalonaika taunewemi ha:na: kulukulu koane teisa:pa:na:pela: hapakeye (Aposolo 17:1-9 emi pota:pa:). Alawamona, Yuta sena kesaleyewi iwa ilima Poleyewi solo seya amo ta:tapola: Kelesowemi kulu inapita:, ikila emiwa iyawa Polewalapulu himu mapolopita: iyawa ewa Tesalonaikawa iya:pela: hamonite apoyakeye. Sikape, Polewa Kolini taune enewemi, ikila emiwa tima:na: elipe tisene sena Timotiyewi Polema nano ketea Tesalonaika Kelesowemi heteti amo sema:na:pela: minakeye.
Poleyewi Timoti solo seya amo ta:tapola:, Polewala apula: Sailasewala apula: Timotiwala iyewi Tesalonaika Kelesowemi sena kesale ima penaiya temita: momateyakeye. Matana sena muta iye matanese, “Sawi we Poleyewi sawi akele puwano sawi Kote pukawemi hetetikeye.” Sawi we Pole ewa Keleso sena kesale Tesalonaika taune sita:newa ili seli topuwa apula: ili mane napolo ewa epiyakeye.
Kelesowemi sena kesale ili amokiwa iyawa eta: seli matanamake selese, “Yesu menewa ko:lu inaposape?” Aluse, Poleye ela: papokeye. Iyewi ela: matanese, “Yesuwa seta: minamawemi sena puwano kuluwa iwa falela iliwa kokolo kao elaposapa? Apula:, Yesu Ewa menewa ikila asu inaposape? Poleyewi ima meapo topulu amo mene selese, “Kiwa mane napolo kulu ha:na:pa:. Aputa:, kiwa Piseiki amowa mene inaposake seli tiye elatipa:.
1
1 Tesalonaika koamesa: Keleso sena kesale sitala kima Pole neyewi sawi momate tiye ilikepilakeye. Ni Ata Kotewa nini Piseiki Yesu Keleso a:mawa kiyawa matana semetei kulupela: sitalakeye. Kiwa Koteyewi mokopo seselesewa kiwa o:suluke hopola sita:pesita: neyawa matanekeye. Sailese Timoti a:ko:la newanapulu ela: niyawa kiwamo matanese sawi we ke momate tiye ilikepilakeye.
Tesalonaika Koamesa: Keleso Sena Kesale Amokiwa Kotema Matana Semetei Sita:nekeye
2 Kulukulusene ikila emiwa niyawa kiwamo matanese kulukulusekeye. Ikila sopoke niyawa kiwa matanese Kotema “Napolo,” e seyakeye. 3 Napolo e selesene mou amowa wekeye. Kiyawa Kote sowa ta: tiyapola: Kotema himu semetei matanepela: sita:nenase, Ewamopela: tima:na: tiyakeye. Apula:, kiyawa sena kesale nokalapulu himu hapa tesewamoke putupela: epesene esa: matanese kiyawa hokola:sela: tima:na: tiyalakeye. Alanase, Piseiki Yesu Keleso mene mina:na:wa kiyawa epelese matanese yesi sitalakeye. Apula: sitala, kiyewi matanese Ewa mene inaposa esa: matanawa eta: iya:peyamakeye. Nano epamopela: niyawa Kotema “Napolo,” esa: kulukulula:sela: sita:la:keye. 4 Ne ma:ela: ne atela:, kiwa Koteyewi himu hapa elakeye. Kiwa heneye Koteyewi Ene ta:peya sena sitalakeye esa: niyewi matanekeye. 5 Alanase, Yesuwa matanemita: solo napowa se tiye mini ikila emiwa papolo meatewi mokopo solo selesene epapulusekiwa kimawa eta: seyamakeye. Solo napolo amowa Ho Napolo penaiya opolawemi ela: niyawa kima seyakeye. Niyewi seli topuwa penaiya ela: tima:na: tiwa kiyawa papokeye. Niwa kiwalapulu sita:ne ikila emiwa kiwamo seselese mane niyewi timinisewa papokeye. 6 Alake, mane niyewi timinisewa kiyawa potapola: kulu hapakeye. Piseiki Yesuyewi alusewana kiyawa matane ti semetei kamunuse kulu hapakeye. Solo napowa niyewi se tiye miwa kiyawa ta: tiyapita: potapola: sena nokamokiwa kiwa ikomopesakeye. Ikomopitekiwa, “Kemi,” Ho Napoyawa kiwa sesepita: kiyawa sopoke epelese sita:nekeye. 7 Alake, kiyawa mane napowa sena kesale Kelesowemi kulu hapa Masetonia epela: Akaya peleya: sosolo sitala imawa napolo wayakeye. 8 Sena Sosolo Kote solo kiyewi waya hapawa Masetonia peleya:wemiwana apula: Akaya peleya:wemiwana apula: peleya: sopowemiwana waya hanose hapakeye. Kiyewi Kotewemi seli topuwala peleya: sopowemiwa iyawa topukeye. Ta:tapola:, Kotewalapulu matana semetei tela sena sopoyawa ta:te iliye tikeye. Iyawa sopoke ili topunase, niyawa wa:ke imawa sema:na: nowa itapalakeye. 9 Aputa:, ili amokiwa kiyewi timiyawa nima seyakeye. Niyawa kimawa se tiye mi ikila emiwa Kotewalapulu kiyewi matana semetei sita:la: sena nokalapulu seyakeye. Aputa:, kiyawa mokopo kotema wapilisene amowa iya:peyakeye. Alanase, kiwa Kotewemi matana notoloye tiye heneye kokolo kao tesene Koteyewi tima:na: tisewa kiyewi tiya:sela: sitalakeye. 10 Aputa:, Kote E Sa:le hepene falemi tese inapela: esa: kiyawa yesi sitalakeye. Alanase, Kote E Sa:le puwano fa:nemi kulu amowa Kote Ene mene teisa:pekeye. Teisa:pe amowa Yesukeye. Alawamona, sikape kotoma:na: ikila amowa fiyatekemiwa, sena kesale olokeyatela sita:newa Koteyewi ima konomonose sosolo falasipesakeye. Niwa aluse falasima:pekise, Yesuyewi niwa mene siliyaposakeye.

- 1 Tesalonaika
- <
- 1
- >

© 2016 Wycliffe Bible Translators, Inc.